22.4.2020

לכב' הגב' ענת שלו

מרכזת תחום משפחות במערך הקליני, שירות עו״ס ארצי, אגף ברה״נ, משרד הבריאות

**הנדון: הצעות לכללים לביקורי משפחות בבתי החולים בעידן הקורונה**

 **והשלכתם על תפקיד מרכזי המשפחות בבתי החולים**

**עקרונות כלליים**

1. אין מקום לנסח כלל של איסור גורף, ובכל נסיבה יש מקום להגדרתו של גורם מוסמך שיוכל להתיר ביקורים על בסיס נסיבות אישיות, ותוך שקילתן של נסיבות המקרה הקונקרטי מול הצורך הציבורי בהתגוננות מפני סיכוני המגיפה.

 רצוי לקבוע קריטריון להפעלת שיקול הדעת דלעיל.

 יש לתת פומבי לאמור לעיל ושלציבור הרלוונטי יהיה ברור שיש כלל, ויש את היוצא מן הכלל, וכיצד ניתן לממש את הזכות לבחינתו של מקרה לגופו.

2. יש להבטיח בחינה עדכנית, מעת לעת, של המדיניות הכללית בעניין ביקורים, עד כמה מוצדק למנעם באופן כמעט גורף ועד כמה ניתן לקיימם במגבלות (כגון מיקומם בשטח פתוח, מינונם, הגבלת הביקורים לאדם אחד, דרישות מרחק ומיגון, הצהרת בריאות וכו...). יש להימנע מהחלטות שאין ביקורים עד להודעה חדשה, ולקצוב תקופות זמן, בסופן תישקל מדיניות הביקורים מחדש, בהתאם למצב הדברים באותו מועד.

3. כל דיון או הסדרה של נושא הביקורים צריך לתת משקל ראוי לחשיבות שמירתו של הקשר שבין המשפחה לבין המטופל ובין המשפחה לגורמים המטפלים. להלן הצעות לדרכי ביצוע בעניין זה.

**שמירת קשר מרחוק בין המטופל לבין משפחתו**

4. במצב דברים בו הכלל הוא העדרם או צמצומם של ביקורים יש להקים חובה לשמירתו של קשר שוטף בין המטופל לבין עולמו החברתי, בדרך כלל העורף המשפחתי.

4.1 ידוע לנו שברבות ממחלקות האשפוז הועמדו טאבלטים לרשות המתמודדים על מנת ליצור תנאים שיאפשרו שמירת קשר מרחוק. מאידך ידוע לנו גם שהיו מקומות שדחו פניות מסוג זה. אנו סבורים שדרך פעולה כזאת חיונית.

 בישיבה האחרונה של המועצה הלאומית לבריאות הנפש נכללה המלצה:

 "שיחות בני משפחה עם יקיריהם באופן מקוון באייפדים מהמחלקות

4.2 בכל מקרה על המחלקות להגדיר ולהבטיח את האפשרות הפיסית לקיומו של קשר שוטף ורציף בין המטופלים לבין המשפחות. בצד האפשרויות של נייד אישי ועד להסדרת זמינותו של טאבלט ייעודי, יש להבטיח אפשרות לשמירת הקשר על ידי שימוש במחשב או בטלפון קווי במחלקה. כמו כן יש לוודא את תקינות הטלפון הציבורי ובטיחות השימוש בו, ולעדכן את המטופלים בדבר האפשרות ואופן הביצוע של שיחות גוביינא.

4.3 בנוסף, אנו מצפים מהמחלקה למצוא דרך לאפשר לבני המשפחה יצירת קשר עם המטופלים ביוזמת המשפחה ולעודד את המטופלים ליצור קשר עם בני המשפחה.

4.4 יש לאפשר, באופן רחב וגמיש ככל הניתן, העברת חבילות מהמשפחות לידי המטופלים.

4.5 יש לידע את המשפחות, ככל הניתן בדיוור ישיר ואישי, בדבר כללי ההתקשרות עם המטופלים, העברת חבילות ושינויים באלה.

**תקשורת יעילה וזמינה בין בית החולים לבין משפחות המטופלים**

5. מלבד חשיבותם של ביקורים לעולמם הרגשי של המטופלים ובני המשפחה, הביקורים מאפשרים לבני המשפחה התרשמות בלתי אמצעית ממצבם של המטופלים. בהעדרם של אלה, יש להגדיר ולשקוד על אפיקים יעילים להעברתו של מידע בין בית החולים לבין המשפחה.

זאת בשים לב לכך שפעמים רבות למשפחות מידע רלוונטי רב ושדרך כלל הן משמשות מטפל עיקרי, ולאפיקי תקשורת יעילים כאמור יכולה להיות השפעה על הטיפול במטופל, לרבות החלטות הנוגעות למשך האשפוז והרצף הטיפולי בסיומו.

כך למשל, על מנת שמשפחות תוכלנה לממש את הזכות הנתונה להן להופיע בפני ועדות פסיכיאטריות, לקבל את המטופלים לביתם, או לסייע באופן אחר בשמירתו של רצף טיפולי, נדרש עדכון שוטף של המשפחות אודות מצבו של המטופל.

אשר על כן, בד בבד עם בטול או צמצום הביקורים יש להבטיח כללים מוגדרים שיבטיחו דיווח על בסיס שוטף מהמחלקה למשפחה על מצבו של המטופל, דיווח על אירועים חריגים ותאום לקראת שחרור. בצד אלה יש צורך בהגדרה ברורה של איש קשר זמין במחלקה, לפניות המשפחה והזמן למתן מענה לאלה, בהעדרה של אפשרות להגעה פיסית למקום.

בישיבה האחרונה של המועצה הלאומית לבריאות הנפש נכללה המלצה:

"חשוב לפשט את הקשר בין המוסדות הרפואיים והמשפחות, כולל עדכון שוטף ובמיוחד קראת השחרור".

6. סגירת בית החולים לביקורים או צמצומם היוצרת מצב דברים בו אנשים לעתים חסרי ישע, מוחזקים במקום סגור, לעתים בכפיה, בעידן של מגיפה, בבידוד מהחברה שבחוץ, מצריכה גם פעילות אינטנסיבית ומוגדרת, של מרכזי המשפחות. זאת הן לצורך מתן מידע כללי, באופן יזום ונגיש, והן לצורך יצירתו של אפיק תקשורת זמין, יעיל ונוסף עבור המשפחה, ליצירתו של קשר עם בית החולים, באופן שיהיה מותאם לרמות הדחיפות השונות האפשריות.

**בברכה,**

 **ריבי צוק, יו"ר העמותה**